CELEX: 32021R0428
Language: sk
Date: 2021-03-10 00:00:00
Title: Vykonávacie nariadenie Komisie (EÚ) 2021/428 z 10. marca 2021, ktorým sa prijímajú štandardné formáty údajov na predkladanie žiadostí o schválenie alebo zmenu podmienok schválenia účinných látok podľa nariadenia Európskeho parlamentu a Rady (ES) č. 1107/2009 (Text s významom pre EHP)

11.3.2021   
               
               
                  SK
               
               
                  Úradný vestník Európskej únie
               
               
                  L 84/25
               
            
         VYKONÁVACIE NARIADENIE KOMISIE (EÚ) 2021/428
         z 10. marca 2021,
         ktorým sa prijímajú štandardné formáty údajov na predkladanie žiadostí o schválenie alebo zmenu podmienok schválenia účinných látok podľa nariadenia Európskeho parlamentu a Rady (ES) č. 1107/2009
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 39f ods. 2 písm. b),
         keďže:
         
                     (1)
                  
                  
                     Nariadením Európskeho parlamentu a Rady (EÚ) 2019/1381 (2) sa okrem iného zmenilo nariadenie Európskeho parlamentu a Rady (ES) č. 178/2002 a nariadenie Európskeho parlamentu a Rady (ES) č. 1107/2009 (3) s cieľom posilniť transparentnosť a udržateľnosť hodnotenia rizika na úrovni Únie vo všetkých oblastiach potravinového reťazca, v ktorých Európsky úrad pre bezpečnosť potravín (ďalej len „úrad“) vykonáva vedecké posúdenie rizika.
                  
               
                     (2)
                  
                  
                     V článku 7 ods. 1 nariadenia (ES) č. 1107/2009 sa stanovuje, že žiadosť o schválenie účinnej látky alebo o zmenu podmienok schválenia sa predkladá v súlade so štandardnými formátmi údajov.
                  
               
                     (3)
                  
                  
                     Na základe softvérového balíka IUCLID vypracoval Úrad návrh štandardných formátov údajov na účely žiadostí o schválenie účinných látok a zmeny podmienok schválenia účinných látok, ako sa stanovuje v nariadení (ES) č. 1107/2009, a príslušných žiadostí o vedecké výstupy.
                  
               
                     (4)
                  
                  
                     S cieľom zabezpečiť vysokú úroveň transparentnosti činností úradu je vhodné umožniť efektívne spracúvanie žiadostí o vedecké výstupy predkladaných úradu a umožniť predkladanie, vyhľadávanie, kopírovanie a tlač dokumentov pri súčasnom zabezpečení súladu s regulačnými požiadavkami stanovenými v práve Únie. Preto by sa na predkladanie žiadostí v zmysle článku 7 ods. 1 nariadenia (ES) č. 1107/2009 mali prijať štandardné formáty údajov.
                  
               
                     (5)
                  
                  
                     Keďže týmto nariadením sa vykonávajú ustanovenia nariadenia (ES) č. 178/2002, ktoré sa uplatňujú od 27. marca 2021, malo by sa uplatňovať od toho istého dátumu.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Predmet úpravy a rozsah pôsobnosti
            
               1.   Týmto nariadením sa prijímajú štandardné formáty údajov na predkladanie žiadostí o schválenie alebo zmenu podmienok schválenia účinných látok v zmysle nariadenia Európskeho parlamentu a Rady (ES) č. 1107/2009 v súlade s článkom 7 uvedeného nariadenia.
            
            
               2.   Uplatňuje sa na žiadosti uvedené v odseku 1 predložené 27. marca 2021 alebo po tomto dátume.
            
         
         
            Článok 2
            Prijatie štandardných formátov údajov
            Týmto sa prijímajú štandardné formáty údajov na schválenie účinnej látky, ako aj formáty na zmenu podmienok takéhoto schválenia, ktoré navrhol úrad, založené na softvérovom balíku IUCLID a prepojené s centrálnym systémom predkladania, ktorý sa má zaviesť v súlade s článkom 7 ods. 1 vykonávacieho nariadenia Komisie (EÚ) 2020/1740 (4).
         
         
            Článok 3
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 27. marca 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. marca 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 31, 1.2.2002, s. 1.
         
            (2)  Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika na úrovni EÚ v potravinovom reťazci, a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).
         
            (3)  Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).
         
            (4)  Vykonávacie nariadenie Komisie (EÚ) 2020/1740 z 20. novembra 2020, ktorým sa stanovujú ustanovenia potrebné na vykonávanie postupu obnovenia schválenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa zrušuje vykonávacie nariadenie Komisie (EÚ) č. 844/2012 (Ú. v. EÚ L 392, 23.11.2020, s. 20).